Document ID: 32003D0390

Id-Deċiżjoni tal-Kummissjoni
tat-23 ta’ Mejju 2003
li jistabbilixxi kondizzjonijiet speċjali għall-ħruġ fis-suq ta’ speċje ta’ annimali ta’ l-akwakultura li huma kkunsidrati li mhumiex suxxettibbli għal ċertu mard u l-prodotti tagħhom
(mgħarrfa taħt dokument nru C (2003) 1641)
(Test b’rilevanza għall-EEE)
(2003/390/KE)
IL-KUMMISJONI TA’ KOMUNITAJIET EWROPEJ,
Wara li kkunsidrat t-Trattat li jistabbilixxi il-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta’ Jannar 1991 li għandha x’taqsam mal-kondizzjonijiet tas-saħħa ta’ l-annimali li jirregolaw il-ħriġ fis-suq ta’ annimali u prodotti ta’ l-akwakultura [1], kif l-aħħar emendata mid-Direttiva 98/45/KE [2], u partikolarment l-Artikolu 10(3), l-Artikolu 14(1) u (3) u t-tieni sottoparagrafu ta’ l-Artikolu 14(4) tiegħu.
Billi:
(1) Id-Direttiva 91/67/KEE tippreskrivi ħtiġijiet u dispożizzjonijiet għat-twaqqif ta’ kondizzjonijiet xierqa għall-ħruġ fis-suq f’żoni u rziezet b’programm jew stat approvat, ta’ ħut ħaj ikkultivat, molluski u krustaċji, il-bajd u l-gametes tagħhom, li ma jappartjenux għall-ispeċje suxxettibbli riferiti fl-Anness A, kolonna 2, lista II, ma’ dik id-Direttiva.
(2) Id-Direttiva 91/67/KEE tipprovdi għal deroga minn dawk il-ħtiġijiet għal speċje li ma jġorrux il-mard konċernat, jiġifieri fejn ikun muri li ma hemm l-ebda trasmissjoni passiva ta’ dak il-mard meta annimali ta’ l-akwakultura, il-bajd jew il-gametes tagħhom, li ma jappartjenux għall-ispeċje suxxettibbli, jitmexxew minn żona mhux approvata għal żona approvata. Dik id-Direttiva tipprovdi wkoll għat-twaqqif ta’ lista ta’ l-annimali ta’ akwakultura li għalihom għandha tapplika dik id-deroga.
(3) Hemm xhieda suffiċjenti li ċerti speċje ta’ molluski li mhumiex suxxettibbli għal u ma jitrasmettux b’mod passiv bonamiosis (Bonamia ostreae) u marteiliosis (Marteillia refringens). Għandhom għalhekk jiġu nklużi fil-lista.
(4) Id-Direttiva 91/67/KEE tipprovdi li ħut ħaj ikkultivat u molluski jridu jiġu akkompanjati minn dokumenti li jimxu fejn jiġu ntrodotti f’żoni u rziezet bi programm jew stat approvat. Id-Deċiżjoni tal-Kummissjoni 93/22/KEE tal-11 ta’ Diċembru 1992 li tippreskrivi l-mudell tad-dokumenti li jimxu riferiti fl-Artikolu 14 tad-Direttiva tal-Kunsill 91/67/KEE [3], tiddikjara dawk il-mudelli ta’ dokumenti li jimxu. Fl-interess taċ-ċarezza, il-mudell ta’ dokumenti li jimxu għandu jiġi aġġornat u d-Deċiżjoni 93/22/KEE għandha tiġi mibdula b’din id-Deċiżjoni.
(5) Id-Direttiva 91/67/KEE tipprovdi li l-ħruġ fis-suq ta’ molluski, riferiti fl-Anness A, kolonna 2, lista II ma’ dik id-Direttiva, trid tkun suġġetta għal garanziji addizzjonali, inklużi garanziji li għandhom x’jaqsmu ma’ l-oriġini tal-molluski. L-applikazzjoni ta’ dawk il-garanziji twassal għal diffikultajiet fil-provvista tal-molluski. Għal din ir-raġuni, id-Deċiżjoni tal-Kummissjoni 93/55/KEE [4], kif emendata bid-Deċiżjoni 93/169/KEE [5], temenda l-garanziji għall-introduzzjoni ta’ molluski f’żoni li għalihom programm għal dimostrazzjoni ta’ ħelsien minn Bonamia ostreae u Marteilia refringens ġie approvat. Id-dispożizzjonijiet ta’ Deċiżjoni 93/55/KEE għandhom jiġu aġġornati u fl-interess ta’ ċarezza mibdula bid-dispożizzjonijiet ta’ din id-Deċiżjoni.
(6) Din id-Deċiżjoni tqis fatti magħrufa (data) ġodda xjentifiċi u rakkomandazzjonijiet mill-uffiċċju Internazzjonali ta’ Mard Epiżotiku (UIE).
(7) Din id-Deċiżjoni hija mingħajr preġudizzju għal ħtiġijiet ta’ ċertifikazzjoni ta’ saħħa pubblika, u għalhekk il-mudell tad-dokument tagħha m’għandhiex tinħtieġ meta annimali ta’ l-akwakultura, il-bajd u l-gametes tagħhom, jinħarġu fis-suq direttament għall-konsum mill-bniedem.
(8) Perjodu taż-żmien suffiċjenti għandu jiġi provdut għall-implimentazzjoni ta’ dawn il-ħtiġijiet ġodda ta’ ċertifikazzjoni.
(9) Il-miżuri provduti f’ din id-Deċiżjoni huma bi qbil mal-opinjoni tal-Kumitat Permanenti tal-Katina ta’ l-Ikel u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Skop u kontenut tas-suġġett
1. Din id-Deċiżjoni tippreskrivi:
(a) kondizzjonijiet ta’ saħħa ta’ l-annimali biex jinħarġu fis-suq annimali ta’ l-akwakultura, il-bajd u l-gametes tagħhom, li mhumiex suxxettibbli għall-mard riferit fl-Anness A, kolonna 1, lista II mad-Direttiva 91/67/KEE, f’żoni u rziezet bi programm jew stat approvat;
(b) mudell tad-dokument li jimxi provdut fl-Artikol 14(1) u (3) tad-Direttiva 91/67/KEE; u
(ċ) lista ta’ l-ispeċje ta’ l-annimali ta’ l-akwakultura li għalihom tapplika d-deroga provduta fl-ewwel sottoparagrafu ta’ l-Artikolu 14(4) ta’ dik id-Direttiva.
2. Din id-Deċiżjoni m’għandhiex tapplika fejn l-annimali ta’ l-akwakultura, il-bajd u l-gametes tagħhom, riferiti fil-paragrafu 1, jinħarġu fis-suq direttament għall-konsum tal-bniedem.
Artikolu 2
Għall-għan ta’ din id-Deċiżjoni, għandhom jgħoddu d-definizzjonijiet fl-Artikolu 2 tad-Direttiva tal-Kunsill 91/67/KEE, l-Artikolu 2 tad-Direttiva tal-Kunsill 93/53/KEE ta’ l-24 ta’ Ġunju 1993 li tintroduċi miżuri Komunitarji minimi għall-kontroll ta’ ċertu mard tal-ħut [6], kif emendata l-aħħar bid-Deċiżjoni tal-Kummissjoni 2001/288/KE [7], u l-Artikolu 2 tad-Direttiva tal-Kunsill 95/70/KE tat-22 ta’ Diċembru1995 li tintroduċi miżuri Komunitarji minimi għall-kontroll ta’ ċertu mard li jaffettwa l-molluski [8], kif emendata l-aħħar bid-Deċiżjoni tal-Kummissjoni 2003/83/KE [9].
Artikolu 3
Dokumenti li jimxu
Meta jiddaħħlu f’żoni u rziezet bi programm jew stat approvat, l-annimali kollha ta’ l-akwalkultura koperti minn din id-Deċiżjoni, il-bajd u l-gametes tagħhom għandhom jiġu akkompanjati minn, u jikkonformaw mal-ħtiġijiet riferiti fil-mudell tad-dokument li jimxi dikjarat fl-Anness I, waqt li jitqiesu n-noti ta’ spjega fl-Anness II.
Artikolu 4
Speċje li ma jġorrux il-mard
Skond it-tieni sottoparagrafu ta’ l-Artikolu 14(4) tad-Direttiva 91/67/KEE, l-Anness III mad-Deċiżjoni jiddikjara l-lista ta’ l-ispeċje ta’ l-annimali ta’ akwakultura li għaliha hija applikabbli d-deroga riferita fl-ewwel sottoparagrafu tiegħu.
Artikolu 5
Ir-Revoka
Id-Deċiżjonijiet 93/22/KEE u 93/55/KEE huma mħassra. Ir-riferenzi għad-Deċiżjonijiet mħassra għandhom jinftiehmu bħala riferenzi għal din id-Deċiżjoni.
Artikolu 6
Applikabilita
Din id-Deċiżjoni għandha tgħodd mit-2 ta’ Awissu 2003.
Artikolu 7
Din id-Deċiżjoni hija indirizzata lill-Istati Membri.
Magħmula fi Brussell, fit-23 ta’ Mejju 2003.

Labels: 0
3
6